BEGRUNDELSE

1. BAGGRUND FOR FORSLAGET

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem[1] (herefter momsdirektivet) kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at undgå visse former for momsunddragelse eller momsundgåelse.

Ved brev modtaget af Kommissionen den 3. februar 2012 anmodede Ungarn om tilladelse til for en periode på to år at indføre en foranstaltning, som fraviger artikel 193 i momsdirektivet, for dermed at udpege den afgiftspligtige modtager af leverancer af hvede, blandsæd, rug, byg, havre, majs, triticale, sojabønner, rapsfrø og solsikkefrø som den person, der skal betale moms til skattemyndighederne i stedet for leverandøren (den såkaldte omvendte momspligt).

I overensstemmelse med momsdirektivets artikel 395, stk. 2, underrettede Kommissionen ved brev af 26. april 2012 de øvrige medlemsstater om Ungarns anmodning. Ved brev af 2. maj 2012 underrettede Kommissionen Ungarn om, at den var i besiddelse af alle de oplysninger, som den fandt nødvendige for at kunne vurdere anmodningen.

Ungarn forklarede, at det har været udsat for flere typer af momssvig, som i al sin enkelthed går ud på, at leverancer bliver faktureret, hvorefter leverandøren forsvinder uden at betale moms til skattemyndighederne, mens den afgiftspligtige kunde er i besiddelse af en gyldig faktura, som kan bruges til momsfradrag. Momssviget er blevet konstateret på nationalt plan såvel som i samhandlen inden for Fællesskabet.

Ifølge de oplysninger, som Ungarn har fremsendt, er næsten 20 % af den moms, som er blevet trukket fra eller tilbagekrævet for ovennævnte landbrugsprodukter, af svigagtig karakter, hvilket koster den ungarske statskasse momsindtægter i størrelsesordenen 13,5 mia. HUF (udregnet i 2010-priser).

Ungarn ansøger derfor om tilladelse til at anvende omvendt momspligt, så det i de tilfælde, hvor der ikke bliver opkrævet moms, kan undgås, at den "forsvundne" leverandør kan beholde den moms, som kunden har betalt. Den afgiftspligtige modtager kommer, hvor der er tale om en afgiftspligtig person med fuld fradragsret, da til at opgive og fratrække momsen på den samme momsangivelse. Dette vil forhindre yderligere betydelige indtægtstab.

Samtidig bør Ungarn indføre passende kontrolforanstaltninger og indberetningspligt for afgiftspligtige personer, som er involveret i leverancer af de landbrugsprodukter, som er omfattet af undtagelsen, for dermed at sikre, at foranstaltningen virker efter hensigten, og at der ikke sker svig i andre led (f.eks. i forarbejdningsleddet), med andre landbrugsprodukter eller i andre sektorer. Kommissionen bør underrettes om de vedtagne foranstaltninger.

I den toårige periode, hvor foranstaltningen finder anvendelse, vil Ungarn få mulighed for at træffe konventionelle og mere definitive nationale foranstaltninger, der er forenelige med momsdirektivet, for at forebygge og bekæmpe denne form for svig efter bemyndigelsens udløb. Ungarn har forpligtet sig til ikke at ansøge om forlængelse af foranstaltningen.

De produkter, som er omfattet af fravigelsen, skal fastsættes så nøjagtigt som muligt for at undgå retlig usikkerhed, hvorfor den kombinerede nomenklatur som fastsat i Rådets forordning (EØF) nr. 2658/87 skal anvendes. Foranstaltningen må kun anvendes på råvarer, der normalt ikke er beregnet til endeligt forbrug.

2. RESULTATER AF HØRINGER AF INTERESSEREDE PARTER OG AF KONSEKVENSANALYSER

Der har ikke været behov for høring eller ekstern ekspertbistand.

Formålet med forslaget til afgørelsen er at bekæmpe momssvig på det ungarske landbrugsmarked og har derfor en potentielt positiv virkning.

På grund af undtagelsens snævre anvendelsesområde og den begrænsede tidsmæssige anvendelse vil virkningen under alle omstændigheder være begrænset.

3. JURIDISKE ASPEKTER AF FORSLAGET

Afgørelsen giver Ungarn tilladelse til at anvende en foranstaltning, som fraviger momsdirektivet, og som flytter momspligten fra leverandøren til den afgiftspligtige kunde, hvad angår visse leverancer af landbrugsprodukter.

Afgørelsen har hjemmel i momsdirektivets artikel 395.

Forslaget henhører under EU's enekompetence. Nærhedsprincippet finder derfor ikke anvendelse.

Afgørelsen vedrører en tilladelse til en medlemsstat på dennes egen anmodning og udgør ikke en forpligtelse.

I betragtning af den strenge tidsbegrænsning og begrænsningen af anvendelsesområdet forekommer den særlige foranstaltning at stå i et rimeligt forhold til det tilsigtede formål.

I henhold til momsdirektivets artikel 395 kan de fælles momsregler kun fraviges, hvis Rådet med enstemmighed på forslag af Kommissionen giver tilladelse hertil. En rådsafgørelse er det eneste egnede middel, da den kan rettes til en enkelt medlemsstat.

4. BUDGETMÆSSIGE KONSEKVENSER

Forslaget har ingen virkninger for Unionens budget.

5. Yderligere oplysninger

Forslaget indeholder en tidsbegrænsningsklausul.

2012/0173 (NLE)

Forslag til

RÅDETS AFGØRELSE

om bemyndigelse af Ungarn til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

(Kun den ungarske udgave er autentisk)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[2], særlig artikel 395, stk. 1,

under henvisning til forslag fra Europa-Kommissionen og

ud fra følgende betragtninger:

(1) Ved brev modtaget af Kommissionen den 3. februar 2012 anmodede Ungarn om bemyndigelse til i en periode på to år at fravige artikel 193 i direktiv 2006/112/EF, som regulerer, hvem der er betalingspligtig for moms over for statskassen. I dette brev tilkendegav Ungarn, at det ikke vil anmode om en forlængelse af denne bemyndigelse.

(2) I overensstemmelse med artikel 395, stk. 2, andet afsnit, i direktiv 2006/12/EF underrettede Kommissionen ved brev af 26. april 2012 de øvrige medlemsstater om Ungarns anmodning. Kommissionen underrettede ved brev af 2. maj 2012 Ungarn om, at den rådede over alle de oplysninger, som den fandt nødvendige for at kunne vurdere anmodningen.

(3) Den betalingspligtige person er som hovedregel den afgiftspligtige person, der foretager leveringen af varerne eller ydelserne, jf. artikel 193 i direktiv 2006/112/EF. Formålet med Ungarns anmodning er for en begrænset periode undtagelsesvist at lægge afgiftspligten over på den afgiftspligtige person, der får leveret visse uforarbejdede landbrugsprodukter, som hører under korn- og oliefrøsektoren.

(4) Ungarn har konstateret, at der inden for disse sektorer er et vist antal leverandører, som foretager forskellige former for momssvig, både indenlands og inden for Fællesskabet, ved at undlade at indbetale den opkrævede moms til skattemyndighederne. Deres kunder, såfremt der er tale om afgiftspligtige personer med fuld fradragsret, har stadig ret til momsfradrag.

(5) Udpegning af den afgiftspligtige person, til hvem varerne leveres, som den person, der er betalingspligtig for momsen, i stedet for leverandøren er en midlertidig nødforanstaltning, som skal forhindre denne form for momssvig. Foranstaltningens varighed på to år giver Ungarn mulighed for at indføre definitive foranstaltninger i landbrugssektoren, som er forenelige med direktiv 2006/112/EU, og som kan forhindre og bekæmpe denne form for momssvig.

(6) For at forhindre, at momssviget overflyttes til produkternes forarbejdningsled, skal Ungarn indføre passende kontrolforanstaltninger og rapporteringspligt og informere Kommissionen herom.

(7) For at sikre, at undtagelsen kun omfatter visse landbrugsprodukter, og af hensyn til den retlige sikkerhed anvendes den kombinerede nomenklatur som fastsat i Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif[3].

(8) Foranstaltningen står i passende forhold til målet, da den er tidsbegrænset og ikke skal anvendes generelt, men kun for en række nøje specificerede produkter, som i uforarbejdet stand ikke normalt er beregnet til endeligt forbrug, og i forbindelse med hvilke momssvig har medført et betydeligt tab af momsindtægter.

(9) Den særlige foranstaltning har ingen virkninger for de samlede ungarske momsindtægter ved det endelige forbrug, og vil ikke have en negativ virkning på Unionens egne indtægter hidrørende fra moms —

VEDTAGET DENNE AFGØRELSE:

Artikel 1

Som fravigelse fra artikel 193 i direktiv 2006/112/EF bemyndiges Ungarn hermed til at udpege den afgiftspligtige person, til hvem der foretages levering af følgende varer som omhandlet i den kombinerede nomenklatur som indført ved Rådets forordning (EØF) nr. 2658/87, som betalingspligtig for momsen.

KN-kode || Produkt

1001 || Hvede og blandsæd

1002 || Rug

1003 || Byg

1004 || Havre

1005 || Majs

1008 60 00 || Triticale

1201 || Sojabønner, også knuste

1205 || Rapsfrø, også knuste

1206 00 || Solsikkefrø, også knuste

Artikel 2

Den bemyndigelse, der er omhandlet i artikel 1, er betinget af, at Ungarn indfører passende og effektive kontrolforanstaltninger og indberetningspligt for de afgiftspligtige personer, som leverer de varer, som denne afgørelse omfatter.

Ungarn underretter Kommissionen om de foranstaltninger og forpligtelser, der er omtalt i første afsnit.

Artikel 3

Denne afgørelse anvendes i to år fra dagen for offentliggørelsen.

Artikel 4

Denne afgørelse er rettet til Ungarn.

Udfærdiget i Bruxelles, den

Formand

[1] EUT L 347 af 11.12.2006, s. 1.

[2] EUT L 347 af 11.12.2006, s. 1.

[3] EFT L 256 af 7.9.1987, s. 1.